Document ID: 32015L1139

KOMISJONI DIREKTIIV (EL) 2015/1139,
13. juuli 2015,
millega muudetakse direktiivi 2012/9/EL seoses selle ülevõtmise kuupäeva ja üleminekuperioodi lõppemise tähtajaga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 5. juuni 2001. aasta direktiivi 2001/37/EÜ tubakatoodete valmistamist, esitlemist ja müüki käsitlevate liikmesriikide õigus- ja haldusnormide ühtlustamise kohta, (1) eriti selle artikli 9 lõiget 2,
ning arvestades järgmist:
(1)
Komisjoni direktiiviga 2012/9/EL (2) asendati direktiivi 2001/37/EÜ I lisa, milles on sätestatud loetelu lisahoiatustest, mida tuleb kasutada tubakatoodete tarbijapakenditel kooskõlas nimetatud direktiivi artikli 5 lõike 2 punktiga b. Direktiivi 2012/9/EL (muudetud direktiiviga 2014/39/EL) (3) artiklis 2 on sätestatud, et liikmesriigid peavad selle direktiivi üle võtma 28. märtsiks 2016 ja et direktiivi artiklis 3 sätestatud üleminekuperiood kestab kuni 28. märtsini 2018.
(2)
Euroopa Parlamendi ja nõukogu direktiivis 2014/40/EL, (4) millega tunnistatakse alates 20. maist 2016 kehtetuks direktiiv 2001/37/EÜ, on sätestatud, et suitsetatava tubakatoote igale tarbijapakendile ja igale välispakendile kantakse terviseohu ühendhoiatus, mis sisaldab ühte direktiivi 2014/40/EL I lisas loetletud teksthoiatustest ja selle direktiivi II lisa pildikogus esitatud vastavat värvifotot. Direktiivi 2014/40/EL I lisas esitatud teksthoiatused on samad kui direktiivi 2001/37/EÜ (muudetud direktiiviga 2012/9/EL) I lisa teksthoiatused. Direktiivi 2014/40/EL artiklis 29 on sätestatud, et liikmesriigid peavad selle direktiivi üle võtma 20. maiks 2016 ja et direktiivi 2014/40/EL artiklis 30 sätestatud üleminekuperiood kestab kuni 20. maini 2017.
(3)
On asjakohane pikendada direktiivi 2012/9/EL ülevõtmistähtaega 28. märtsilt 2016 kuni 20. maini 2016, et viia kõnealuses direktiivis sätestatud uute teksthoiatuste ülevõtmistähtajad kooskõlla direktiivis 2014/40/EL sätestatud uute ühendhoiatuste ülevõtmistähtaegadega. Samuti on vaja viia kooskõlla direktiivis 2012/9/EL sätestatud ülevõtmistähtaeg direktiivis 2014/40/EL sätestatud ülevõtmistähtajaga.
(4)
Käesoleva direktiiviga ette nähtud meetmed on kooskõlas direktiivi 2001/37/EÜ artikli 10 lõike 1 alusel loodud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2012/9/EL muudetakse järgmiselt.
1)
Artikli 2 lõikes 1 asendatakse kuupäev „28. märtsiks 2016” kuupäevaga „20. maiks 2016”.
2)
Artiklis 3 asendatakse kuupäev „28. märtsini 2018” kuupäevaga „20. maini 2017”.
Artikkel 2
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 3
Käesolev direktiiv on adresseeritud liikmesriikidele.
Brüssel, 13. juuli 2015

Labels: 0
3
17
15